b'\n_START_ARTICLE_\nTaylor Swift\n_START_SECTION_\nZgodnje \xc5\xbeivljenje\n_START_PARAGRAPH_\nTaylor Alison Swift je bila rojena in vzgojena v Wyomissingu, Pensilvanija, Zdru\xc5\xbeene dr\xc5\xbeave Amerike kot h\xc4\x8di Scotta Swifta, posrednika nepremi\xc4\x8dnin in njegove \xc5\xbeene Andree (roj. Finlay), gospodinje. Njena babica je bila operna pevka. Ima mlaj\xc5\xa1ega brata Austina. Ko je bila v \xc4\x8detrtem razredu je zmagala na nacionalnem tekmovanju poezije, kjer ji je zmago priborila tri strani dolga pesem z naslovom \xc2\xbbMonster In My Closet\xc2\xab._NEWLINE_Pri desetih letih je Taylor Swift za\xc4\x8dela s pisanjem pesmi in petjem na karaokah, raznih festivalih in podobno v bli\xc5\xbeini njenega rojstnega mesta. Ko je imela dvanajst let, je celo poletje zapravila za to, da je napisala 350 strani dolg roman, ki do danes ostaja neobjavljen. Prvi\xc4\x8d se je na malih televizijskih zaslonih pojavila v oddaji Bloomsburg Fair, kjer je s svojim nastopom navdu\xc5\xa1ila ob\xc4\x8dinstvo. Leta 2008 si je preko \xc5\xa1olanja na domu v starosti osemnajst let prislu\xc5\xbeila diplomo.\n_START_SECTION_\nInteres za pisanje pesmi in zgodnje delo\n_START_PARAGRAPH_\nTaylor Swift se je igranja kitare nau\xc4\x8dila od nekega popravljalca ra\xc4\x8dunalnikov, ki ji je pokazal, kako se zaigra tri najla\xc5\xbeje akorde. Ko se je slednjih nau\xc4\x8dila, je napisala svojo prvo pesem in jo naslovila kot \xc2\xbbLucky You\xc2\xab. Kasneje je povedala, da je pesmi za\xc4\x8dela pisati zato, da je ubla\xc5\xbeila bole\xc4\x8dino, ker se ni vklju\xc4\x8dila v \xc5\xa1olo. Dejala je, da so bili \xc2\xbbostali otroci zlobni\xc2\xab\xc2\xa0do nje, zato je napisala pesmi o njih._NEWLINE_Na Taylor Swift naj bi najbolj vplivala Shania Twain. Druga\xc4\x8de za svoje vzornike \xc5\xa1teje tudi glasbene ustvarjalce, kot so LeAnn Rimes, Tina Turner, Dolly Parton in njena babica. Taylor Swift je svoj okus glasbe razvila \xc5\xbee zelo zgodaj, saj je bila njena babica poklicna operna pevka. Najbolj pri srcu ji je bila country glasba in \xc5\xbee kaj kmalu je vzljubila Patsy Cline in Dolly Parton. Dixie Chicks in Shanio Twain je uporabila za demonstracijo, kako lahko tudi sama \xc2\xbbrazteza meje\xc2\xab.\n_START_SECTION_\n2006 - 2008: Taylor Swift\n_START_PARAGRAPH_\nTaylor Swift je svoj prvi singl\xc2\xa0\xc2\xbbTim McGraw\xc2\xab\xc2\xa0izdala v sredini leta 2006 in revija Billboard mu je dodelila \xc5\xa1esto mesto na lestvici \xc2\xbbHot Country Songs\xc2\xab. Njen prvi glasbeni album, ki ga je poimenovala po sebi je iz\xc5\xa1el kasneje, natan\xc4\x8dneje 24. oktobra tistega leta. Napisala oziroma so-napisala je vse pesmi v njem. Album je dosegel devetnajsto mesto na lestvici Billboard 200 in \xc5\xbee v prvem tednu prodajanja prodal 39.000 kopij. Kasneje je dobil prvo mesto na lestvici najbolj\xc5\xa1ih country albumov, Top Country Albums po reviji Billboard in peto mesto na Billboard\xc2\xa0200. Na vrhu lestvice Top Country Albums je ostal osem tednov zapovrstjo, vsega skupaj pa je bil na vrhu lestvice 24 od 91 tednov. Edini glasbeniki, ki so ostali na tej lestvici \xc4\x8dez 20 tednov, so bili poleg nje \xc5\xa1e The Dixie Chicks in Carrie Underwood. V novembru 2008 si je njen singl nalo\xc5\xbeilo ve\xc4\x8d kot 7,5 milijonov ljudi, prodala pa je ve\xc4\x8d kot 3 milijone kopij._NEWLINE_Swiftova je presegla 200 milijonov drugih glasbenih ustvarjalcev na MySpaceu. Trenutno je tam ocenjena med desetimi najbolj\xc5\xa1imi glasbenimi ustvarjalci vseh zvrsti in vodi na lestvici najbolj\xc5\xa1ih country glasbenikov. Je najbolj iskana glasbenica na MySpaceu iz leta 2008. Videospot za pesem \xc2\xbbTim McGraw\xc2\xab\xc2\xa0je dosegel prvo mesto na lestvici CMT-jevih najbolj\xc5\xa1ih videospotov. Leta 2007 je Taylor Swift zanj dobila celo nagrado CMT Music Awards v kategoriji za \xc2\xbbnajbolj\xc5\xa1i preboj\xc2\xab. 15. maja 2007 je s svojo pesmijo \xc2\xbbTim McGraw\xc2\xab\xc2\xa0nastopala na podelitvi nagrad Academy of Country Music Awards. Pesem je zapela glasbeniku Timu McGrawu. Nastopala je tudi na turneji Tima McGrawa in Faith Hill z naslovom Soul2Soul 2007. Na svoje turneje so jo povabili tudi glasbeniki, kot so George Strait, Brad Paisley in Rascal Flatts._NEWLINE_21. avgusta 2007 je v \xc5\xbeivo nastopala na oddaji America\'s Got Talent (Amerika ima talent). Njen naslednji, drugi singl iz albuma Taylor Swift,\xc2\xa0\xc2\xbbTeardrops on My Guitar\xc2\xab, je iz\xc5\xa1el 24. februarja 2007. Njen izzid je bil najprej na\xc4\x8drtovan za sredino leta 2007. Pesem je dosela drugo mesto na Billboardovi lestvici Hot Country Songs in triintrideseto na lestvici Billboard Hot 100. Dosegla je tudi mesti na lestvicah Hot 100 in Pop 100 vendar \xc5\xa1ele po izzidu pop remixa pozno leta 2007. Na Pop 100 je dosegla enajsto, na Hot 100 pa trinajsto mesto. Oktobra istega leta ji njeno pisanje pesmi prinese naslov tekstopisca oziroma ustvarjalca leta in s tem postane tudi najmlaj\xc5\xa1a oseba, kar jih je kdaj osvojilo ta naslov._NEWLINE_7. novembra 2007 je Taylor Swift dobila nagrado CMA Horizon Award in na podelitvi teh nagrad zapela pesem \xc2\xbbOur Song\xc2\xab, tretji singl iz njenega prvega albuma. Pesem \xc2\xbbOur Song\xc2\xab\xc2\xa0je \xc5\xa1est tednov prebila na vrhu lestvice najbolj\xc5\xa1ih country pesmi, dobila pa je tudi \xc5\xa1estnajsto mesto na lestvici Billboard Hot 100 in \xc5\xa1tiriindvajseto na lestvici Billboard Pop 100. Taylor Swift je izdala tudi svoj bo\xc5\xbei\xc4\x8dni album z naslovom Sounds of the Season: The Taylor Swift Holiday Collection, ki je iz\xc5\xa1el 16. oktobra 2007. Album, ki sicer ni po\xc5\xbeel toliko uspeha kot album Taylor Swift, je vseboval tudi pesem\xc2\xa0\xc2\xbbLast Christmas\xc2\xab, ki je v originalu sicer ni napisala Taylor Swift. Leta 2008 je bila nominirana za nagrado Grammy, vendar jo je na koncu dobila Amy Winehouse. Njen naslednji uspe\xc5\xa1ni singl,\xc2\xa0\xc2\xbbPicture to Burn\xc2\xab\xc2\xa0je bil \xc4\x8detrti singl v njenem prvem albumu. Pesem je iz\xc5\xa1la zgodaj v letu 2008 in spomladi tistega leta zasedla tudi tretje mesto na lestvici Billboard Country Chart._NEWLINE_Big Machine Records je potrdil izzid njene naslednje pesmi,\xc2\xa0\xc2\xbbShould\'ve Said No\xc2\xab, na ponedeljek, 19. maja. To je bil peti in tudi zadnji singl iz njenega glasbenega albuma. Z njim je nastopila na 43. podelitvi nagrad Academy of Country Music Awards. Na za\xc4\x8detku nastopa je bila oble\xc4\x8dena v kavbojke in majico, ampak kmalu za tem je to opravo zamenjala \xc4\x8drna ve\xc4\x8derna obleka. Zadnjo minuto pesmi je od\xc5\xa1la v zaoderje in tam do konca zapela pesem. Kasneje je povedala, da se je \xc5\xbeelela preoble\xc4\x8di med nastopom \xc5\xbee od desetega leta dalje._NEWLINE_Pesem \xc2\xbbShould\'ve Said No\xc2\xab\xc2\xa0je postala prvi najbolje prodajan singl Taylor Swift. V poletju leta 2008 je izdala Beautiful Eyes, ekskluzivni EP za Wal-Mart. V prvem tednu od izzida je EP prodal 45.000 kopij izvodov in tako pristal na prvem mestu Billboardove lestvice Top Country Albums ter devetem mestu lestvice Billboard 200. Njen prvi glasbeni album, Taylor Swift, je v istem tednu pristal na drugem mestu lestvice, s \xc4\x8dimer je Taylor Swift postala prva ustvarjalka od leta 1997, katere albuma sta ob istem \xc4\x8dasu zasedla prvi dve mesti na lestvici Top Country Albums. V oktobru 2008 je Taylor Swift v duetu z najbolje prodajanim rock bandom, Def Leppard, posnela serijo v Nashvilleu, Tennessee, njihovo sodelovanje pa je prejelo nominacijo za nagrado CMT Music Awards v kategorijah za \xc2\xbbnastop leta\xc2\xab\xc2\xa0in za \xc2\xbb\xc5\xa1iroko odprt country video leta\xc2\xab\xc2\xa0v letu 2009.\n_START_SECTION_\n2010 - 2012: Speak Now\n_START_PARAGRAPH_\n19. januarja 2010 je izdala svoj novi singl,\xc2\xa0\xc2\xbbToday Was a Fairytale\xc2\xab, ki si ga je mogo\xc4\x8de nalo\xc5\xbeiti prek iTunesa. Pesem je tudi soundtrack za film Valentinovo, v katerem igra tudi ona. Zasedla je drugo mesto na lestvici Billboard Hot 100, \xc5\xa1esto na Top 10 in triindvajseto mesto na Top 40. Samo v januarju si je pesem prek interneta nalo\xc5\xbeilo ve\xc4\x8d kot 325.000 ljudi. Pesem je dosegla prvo mesto na lestvici Canadian Hot 100, kar je prvi hit Taylor Swift na kanadski lestvici._NEWLINE_Taylor Swift je v letu 2010 dobila nagrado People\'s Choice Award za najbolj\xc5\xa1o \xc5\xbeensko ustvarjalko. V februarju 2010 je potrdila, da bo turnejo Fearless Tour prepeljala \xc5\xa1e v pet mest v Avstraliji. Na turneji bo nastopal tudi band Gloriana._NEWLINE_Na 52. podelitvi Grammy nagrad je Taylor Swift prejela nagrado za najbolj\xc5\xa1i nastop \xc5\xbeenske ustvarjalke, za \xc2\xbbnajbolj\xc5\xa1o country pesem\xc2\xab\xc2\xa0(\xc2\xbbWhite Horse\xc2\xab) in za \xc2\xbbalbum leta\xc2\xab\xc2\xa0(Fearless). Med odhodom v zaoderje je Taylor Swift po nesre\xc4\x8di spustila enega izmed svojih \xc5\xa1tirih Grammyjev in ga razbila. Na podelitvi je tudi nastopala in sicer v duetu s Stevie Nicks. Njeno petje je bilo ve\xc4\x8dkrat kritizirano, blogerica LA Timesa, Ann Powers ga je, na primer, ozna\xc4\x8dila za \xc2\xbbpresenetljivo slabo\xc2\xab._NEWLINE_Taylor Swift je \xc5\xbee skoraj kon\xc4\x8dala s snemanjem pesmi za svoj naslednji glasbeni album. V sredini julija leta 2010 je revija Billboard razkrila, da se bo novi glasbeni album Taylor Swift imenoval Speak Now in da bo iz\xc5\xa1el 25. oktobra 2010. Pesmi z albuma je napisala popolnoma sama in sicer v Arkansasu, New Yorku, Bostonu in Nashvilleu, album pa bo ko-produciral Nathan Chapman. V sredo, 4. avgusta 2010, je preko interneta iz\xc5\xa1el glavni singl iz albuma, imenovan\xc2\xa0\xc2\xbbMine\xc2\xab. Zalo\xc5\xbeba Big Machine Records se je odlo\xc4\x8dila, da bo pospe\xc5\xa1ila izzid prvega singla.\n_START_SECTION_\n2012 - 2014: Red\n_START_PARAGRAPH_\n13. avgusta je zvezdnica priredila \'live webchat\', v katerem je odgovarjala na vpra\xc5\xa1anja obo\xc5\xbeevalcev. Povedala je tudi naslov \xc4\x8detrtega albuma - Red. Na isti dan je iz\xc5\xa1el tudi singl \xc2\xbbWe Are Never Ever Getting Back Together\xc2\xab, ki ga je zvezdnica predtavila na \'live webchat-u\'. Pesem je \xc5\xbee prvi teden po izidu do\xc5\xbeivela velik uspeh, saj se je uvrstila na prvo mesto US Billboard Hot 100._NEWLINE_Oktobra je iz\xc5\xa1el drugi singl z naslovom \xc2\xbbBegin Again\xc2\xab. Nekaj tednov po izidu te pesmi pa je iz\xc5\xa1el album z naslovom Red. Album vsebuje 16 pesmi, \xc4\x8de pa \xc5\xa1tejemo zraven ostale pesmi, ki so prilo\xc5\xbeene drugi razli\xc4\x8dici albuma je vseh skupaj 22 pesmi. V enem tednu je Taylor Swift prodala 1,21 miljonov kopij albuma, ter tako postala tretja \xc5\xbeenska izvajalka, ki je prodala toliko kopij v enem tednu. Album je prav tako kot prvi singl \xc2\xbbWe are Never Ever Getting Back Together\xc2\xab\xc2\xa0do\xc5\xbeivel velik uspeh, saj se je povzpel na prvo mesto US Billboard 200. Red je 18. album v ZDA zgodovini, ki je v enem tednu prodal ve\xc4\x8d kot milijon kopij. Postal pa je tudi najbolj prodajan country album leta 2012._NEWLINE_Naslednji singlz albuma je iz\xc5\xa1el konec novembra z naslovom \xc2\xbbI Knew You Were Trouble\xc2\xab. Za tem je Swift izdala \xc5\xa1e 4 single z naslovi \xc2\xbb22\xc2\xab, \xc2\xbbRed\xc2\xab, \xc2\xbbEverything Has Changed\xc2\xab, \xc2\xbbThe Last Time\xc2\xab. Pesem \xc2\xbbEverything Has Changed\xc2\xab\xc2\xa0je napisala in jo prav tako v duetu zapojeta z britanskim pevcem Ed-om Sheeran-om. \xc2\xbbThe Last Time\xc2\xab\xc2\xa0pa je napisala skupaj z Gary-em Lightbody-em._NEWLINE_Turneja Red se je za\xc4\x8dela 13. marca 2013 ter kon\xc4\x8dala 12. junija 2014._NEWLINE_1989_NEWLINE_To je \xc5\xbee Taylorin \xc4\x8detrti album in tudi ta je bil hit.Zasedel je mesto najbolje prodajega albuma vseh \xc4\x8dasov.Na albumu se nahaja veliko hitov,kot Shake it off, Blank space in Style.To je tudi bil njen prvi cel pop album.\n_START_SECTION_\n2017: reputation\n_START_PARAGRAPH_\nKonec avgusta je iz\xc5\xa1la prva izmed 15 pesmi iz njenega petega albuma. "Look What You Made Me Do" je iz\xc5\xa1la 24.8.2017, in \xc5\xbee takoj imela velik uspeh. Videospot je iz\xc5\xa1el nekaj dni pozneje (27.8.2017), in v prvih 24. urah dosegel preko 40 milijonov ogledov, kar je trenutni rekord. Naslednja pesem iz albuma je "...Ready For It?", sledil je "Gorgeous" in "Call It What You Want". _NEWLINE_Album je iz\xc5\xa1el 10.11.2017. Na albumu je tudi pesem v sodelovanju z znanim raperjem Future, in Ed Sheeran, z naslovom "End Game".\n_START_SECTION_\nStil pisanja pesmi\n_START_PARAGRAPH_\nNjen stil pisanja pesmi je avtobiografi\xc4\x8den. Neko\xc4\x8d se je izrazila, da je, \xc4\x8de poslu\xc5\xa1a\xc5\xa1 njene pesmi, \xc2\xbbkot da bi bral moj dnevnik\xc2\xab. Naprimer, za pesem \xc2\xbbForever & Always\xc2\xab\xc2\xa0jo je navdihnilo njeno razmerje z Joejem Jonasom, medtem ko je bila pesem\xc2\xa0\xc2\xbbHey Stephen\xc2\xab\xc2\xa0napisana po zgodbi nekega fanta, ki se ji je med snemanjem neke oddaje popolnoma odprl. Pesem \xc2\xbbFifteen\xc2\xab\xc2\xa0je bila napisana na podlagi izku\xc5\xa1enj iz njenega prvega letnika v srednji \xc5\xa1oli._NEWLINE_Pesmi osebne narave naj bi pritegnile najve\xc4\x8d pozornosti. Neko\xc4\x8d je Taylor Swift rekla: \xc2\xbbNeko\xc4\x8d sem mislila, da se je te\xc5\xbeko povezati z ljudmi in se jim pribli\xc5\xbeati, a zdaj sem ugotovila, da bolj ko so tvoje pesmi osebne narave, bolj si povezan z ljudmi.\xc2\xab_NEWLINE_Dejstvo je, da so njene pesmi avtobiografi\xc4\x8dne, tako da jih njeni obo\xc5\xbeevalci lahko razi\xc5\xa1\xc4\x8dejo. Taylor Swift je neko\xc4\x8d dejala: \xc2\xbbVsakega fanta, o komer sem napisala pesem, so moji obo\xc5\xbeevalci na MySpaceu tudi izsledili.\xc2\xab_NEWLINE_The New York Times je Taylor Swift opisal kot \xc2\xbbeno izmed najbolj\xc5\xa1ih pop tekstopiscev, country pragmastitko, in dekle, ki je v stiku s svojim notranjim \xc5\xbeivljenjem bolj kot kdorkoli izmed odraslih.\xc2\xab\n_START_SECTION_\nIgralska kariera\n_START_PARAGRAPH_\nKot najstnica je imela manj\xc5\xa1o vlogo Pei Pei The Purple Panda v filmu Larryja Schwarza, Thumb Wrestling Federation. V letu 2008 se je Taylor Swift kot igralka pojavila v videospotu Brada Paisleyja za pesem\xc2\xa0\xc2\xbbOnline\xc2\xab. V istem letu je posnela dokumentarni film z Defom Leppardom za CMT z naslovom CMT Crossroads, ki je premiero do\xc5\xbeivel 7. novembra tistega leta in zaslu\xc5\xbeil ve\xc4\x8d kot 4,5 milijonov dolarjev, ter dokumentarec za MTV z naslovom MTV\'s Once Upon a Prom. Posnela je tudi 3D film s skupino Jonas Brothers, Jonas Brothers: The 3D Concert Experience. Ta film je iz\xc5\xa1el 27. februarja 2009 v Severni Ameriki. \xc5\xbde v prvem tednu prevajanja je zaslu\xc5\xbeil 12.700.000 ameri\xc5\xa1kih dolarjev. Pojavila se je tudi v CBS-jevi televizijski seriji Na kraju zlo\xc4\x8dina in sicer v epizodi \xc2\xbbTurn, Turn, Turn\xc2\xab, ki se je v Ameriki in Kanadi predvajala 5. marca leta 2009. To epizodo je gledalo ve\xc4\x8d kot 20,8 milijonov ljudi. Pojavila se je tudi v videospotu Kellie Pickler za pesem\xc2\xa0\xc2\xbbBest Days of Your Life\xc2\xab. Igrala je tudi v filmski upodobitvi televizijske serije Hannah Montana, filmu z istim naslovom in sicer se je v njem pojavila kot \xc2\xbb\xc5\xbeenska, ki poje v baru\xc2\xab. Film je iz\xc5\xa1el 10. aprila 2009 v Severni Ameriki. Igrala je tudi v televizijski seriji Dateline NBC in sicer v epizodi z naslovom Dateline NBC: On Tour With Taylor Swift 31. maja tistega leta. Epizoda je vklju\xc4\x8devala tudi razne fotografije in posnetke iz njene prve turneje, Fearless Tour. Bila je tudi glasbeni gost v televizijski oddaji Saturday Night Live._NEWLINE_Leta 2010 je v kinematografe pri\xc5\xa1el film Valentinovo z igralci, kot so Julia Roberts, Taylor Lautner, Emma Roberts, Ashton Kutcher, Jennifer Garner, Anne Hathaway, Patrick Dempsey, Jamie Foxx, Bradley Cooper in Jessica Biel. V njem Taylor Swift igra Felicio Miller, za film pa je posnela tudi soundtrack z naslovom\xc2\xa0\xc2\xbbToday Was a Fairytale\xc2\xab. Za vlogo Felicie je leta 2010 dobila nominacijo za nagrado Teen Choice Award v kategoriji za \xc2\xbbfilmski preboj \xc5\xbeenske.\xc2\xab\n_START_SECTION_\nDobrodelna dela\n_START_PARAGRAPH_\n21. septembra 2007 je Taylor Swift sodelovala v kampanji za za\xc5\xa1\xc4\x8dito otrok pred ugrabitelji prek interneta. Povezala se je tudi s tennessee\xc5\xa1kim guvernerjem Philom Bredesenom, da bi pomagala pri prepre\xc4\x8devanju spolnih zlo\xc4\x8dinov, storjenih preko interneta. Eno leto dolga kampanja je v sodelovanju s policijo Tennesseeja posku\xc5\xa1ala dajati ustrezne informacije tako star\xc5\xa1em kot otrokom. Zgodaj leta 2008 je Taylor Swift donirala nekaj denarja organizaciji Victory Junction Gang; v juniju 2008 je vse svoje prihodke iz glasbenega festivala Country Music Festival darovala Rde\xc4\x8demu kri\xc5\xbeu. Po dobitvi naslovov za \xc2\xbbnajbolj\xc5\xa1i videospot leta\xc2\xab\xc2\xa0in \xc2\xbbnajbolj\xc5\xa1i videospot \xc5\xbeenske ustvarjalke leta\xc2\xab\xc2\xa0na podelitvi nagrad CMT Music Awards leta 2008 je Swiftova donirala 10.000 $ otro\xc5\xa1ki bolni\xc5\xa1nici St. Jude. Leta 2009, ko je \xc5\xa1e enkrat osvojila oba naslova na isti prireditvi, je Rde\xc4\x8demu kri\xc5\xbeu donirala \xc5\xa1e 5.000 dolarjev._NEWLINE_Donirala je tudi 10.000 $ ameri\xc5\xa1kemu Rde\xc4\x8demu kri\xc5\xbeu v Cedar Rapidsu, Iowa, da bi pomagala \xc5\xbertvam poplav v Iowi leta 2008. Podpira tudi organizacijo @15, ki pod vodstvom najstnikov da drugim najstnikom mo\xc5\xbenost neposrednega sodelovanja z raznimi humanitarnimi organizacijami. Pesem Taylor Swift,\xc2\xa0\xc2\xbbFifteen\xc2\xab, je vklju\xc4\x8dena v to kampanjo. Je tudi darovala svojo obleko iz maturantskega plesa in sicer organizaciji DonateMyDress.org: na koncu so obleko prodali za 1.200 $. 20. novembra je nastopala na BBC-jevem programu je tudi potrdila, da bo darovala 13.000 \xc2\xa3 za dobrodelne namene iz lastnega denarja._NEWLINE_13. decembra je na svoj rojstni dan darovala 250.000 $ vsem \xc5\xa1olam po dr\xc5\xbeavi, na katerih se je v otro\xc5\xa1tvu \xc5\xa1olala ona sama. Organizaciji Wish Upon a Hero Foundation je donirala par svojih \xc4\x8devljev - malo rabljen par \xc4\x8drnih Betsey Johnson \xc4\x8devljev z visokimi petami z njenim avtogramom - da bi zbrala denar za boj proti raku._NEWLINE_Odzvala se je tudi na poplave v Tennesseeju maja 2010, ko je Taylor Swift donirala 500.000 $ za pomo\xc4\x8d WSMV-ju, Nashvillski televizijski postaji.\n_START_SECTION_\nJavna slika in zasebno \xc5\xbeivljenje\n_START_PARAGRAPH_\nTaylor Swift se je v svoji karieri pojavila na naslovnicah mnogih razli\xc4\x8dnih revij. Slikala se je za naslovnico revije Blender, s \xc4\x8dimer je postala \xc5\xa1ele druga country glasbenica, ki se je v petnajstih letih delovanja revije pojavila na njeni naslovnici. V letih 2008, 2009 in 2010 je bila uvr\xc5\xa1\xc4\x8dena na lestvico revije People, \xc2\xbb100 najlep\xc5\xa1ih ljudi\xc2\xab. Poleg tega je pristala na sedeminpetdesetem mestu Maximove lestvice najprivla\xc4\x8dnej\xc5\xa1ih \xc5\xbeensk leta 2008, na petdesetem leta 2009 in enaintridesetem leta 2010. Revija CosmoGirl jo je izbrala za \xc2\xbbdekle leta\xc2\xab\xc2\xa0v letu 2008._NEWLINE_Taylor Swift je bila imenovana za eno izmed oseb na lestvici \xc2\xbbRS 100: Agenti izmene\xc2\xab\xc2\xa0revije Rolling Stone. Nominirana je bila za kandidatko TIME-ove lestvice \xc2\xbb100 Timeovih finalistov leta 2009\xc2\xab, katere \xc4\x8dlane se izbira z voljenjem preko spleta. Revija People jo je imenovala za eno izmed njihovih \xc2\xbbpetindvajsetih najzanimivej\xc5\xa1ih ljudi leta 2009.\xc2\xab_NEWLINE_Podjetje Jakks Pacific je pozno leta 2008 izdalo lutko, ki je predstavljala Taylor Swift. Taylor Swift je obraz linije obla\xc4\x8dil iz d\xc5\xbeinsa podjetja L.E.I. (Life Energy Intelligence) od leta 2008 dalje. Skupaj z linija obla\xc4\x8dil podjetja L.e.i. je podpisala pogodbo za oblikovanje lastne linije obla\xc4\x8dil. Slednja bo iz\xc5\xa1la preko Wal-Marta v prihajajo\xc4\x8dih mesecih. Kakorkoli \xc5\xbee, Taylor Swift je dejala, da si ne \xc5\xbeeli postati modna oblikovalka. Namesto tega bo, kot je povedala, njene obleke navdihoval njen lasten stil. \xc2\xbbNo\xc4\x8dem izpasti kot \xc5\xa1e ena izmed tistih zvezdnic, ki se nato preizkusijo tudi v oblikovanju oblek ... To ni linija obla\xc4\x8dil Taylor Swift.\xc2\xab V letu 2009 je Taylor Swift postala najnovej\xc5\xa1a zvezdni\xc5\xa1ka zagovornica National Hockey League. Pojavila se je v reklami za Nashville Predators.\n_START_SECTION_\nRazmerja\n_START_PARAGRAPH_\nV letu 2008 je imela Taylor Swift razmerje s pop pevcem Joejem Jonasom, ki pa se je kon\xc4\x8dalo novembra tistega leta. V epizodi 11. novembra 2008 serije The Ellen DeGeneres Show je kasneje dejala: \xc2\xbbKo pogledam osebo [ki je prava zame], se ne bom spomnila na fanta, ki je, ko sem bila stara osemnajst let, najino razmerje kon\xc4\x8dal v pogovoru preko telefona, ki je trajal sedemindvajset sekund.\xc2\xab Po razhodu z Jonasom je Taylor Swift napisala pesem \xc2\xbbForever & Always\xc2\xab, ki je iz\xc5\xa1la na njenem drugem glasbenem albumu, Fearless. V letu 2009 je hodila z igralcem Taylorjem Lautnerjem, njuno razmerje pa je potrdila v svojem monologu, medtem ko je gostila oddajo Saturday Night Live.  Po poro\xc4\x8dilih ostajata prijatelja. Od oktobra 2012 do januarja 2013 je hodila z Harryjem Stylesom, \xc4\x8dlanom skupine One Direction. Trenutno pa je od za\xc4\x8detka marca 2015 v zvezi z ameri\xc5\xa1kim DJ-jem Calvinom Harrisem.'